OikeusmiNisteriön asetus tutkintavankiloina toimivista vankiloista

Lainsäädäntö

Tutkintavankeuslain (768/2005) 2 luvun 1 §:n mukaan vangittu henkilö on viipymättä vietävä syyteasiaa käsittelevää tuomioistuinta lähimpään tutkintavankilana toimivaan vankilaan tai erityisestä syystä muuhunkin tutkintavankilana toimivaan vankilaan. Tutkintavankeuslain 3 luvun 1 §:n 1 momentin mukaan tutkintavanki on sijoitettava eri vankilaan tai eri osastolle kuin rangaistusta suorittavat vangit. Tutkintavangin sijoittamisesta vankilaan päättää tuomioistuin. Erilleen sijoittamisesta voidaan lain 3 luvun 1 §:n mukaan poiketa, jos tutkintavanki toimintoihin osallistumiseksi sitä pyytää taikka poikkeaminen on välttämätöntä vankien, tutkintavankien tai henkilökunnan turvallisuutta uhkaavan vaaran torjumiseksi tai se on muuten tilapäisesti tarpeen vankilan järjestyksen ylläpitämiseksi poikkeuksellisissa tilanteissa. Tutkintavankeuslain 3 luvun 1 §:n 3 momentin mukaan miehet ja naiset on pidettävä eri asunto-osastoissa.

Tutkintavankeuslaissa ei ole säännöksiä tutkintavankiloista, vaan lain 2 luvun 6 §:n mukaan tarkemmat säännökset tutkintavankilana toimivista vankiloista annetaan oikeusministeriön asetuksella.

Voimassa olevan asetuksen sisältö

Tutkintavankilana toimivista vankiloista annetun oikeusministeriön asetuksen (1336/2011) 1 §:n mukaan miehille tarkoitettuina tutkintavankiloina toimivat Helsingin, Hämeenlinnan, Jokelan, Kuopion, Kylmäkosken, Mikkelin, Oulun, Pelson, Pyhäselän, Riihimäen, Sukevan, Turun, Vaasan ja Vantaan vankila.

Saman pykälän 2 momentin mukaan Helsingin, Pelson ja Sukevan vankilaan voidaan sijoittaa vain sellaisia tutkintavankeja, jotka odottavat muutoksenhakutuomioistuimen päätöstä ja suostuvat sijoitukseen.

Asetuksen 2 §:n mukaan naisille tarkoitettuina tutkintavankiloina toimivat Hämeenlinnan, Kuopion, Oulun, Pyhäselän, Turun, Vaasan ja Vantaan vankila.

Rikosseuraamuslaitoksen ehdottama muutos

Rikosseuraamuslaitoksen keskushallintoyksikkö on esittänyt, että tutkintavankilana toimivista vankiloista annettua oikeusministeriön asetusta muutettaisiin siten, että Kuopion vankilaa ei enää mainittaisi laitoksena, johon naistutkintavankeja voidaan sijoittaa. Kuopion vankilan sijaan Pohjois-Savon, Keski-Suomen, Kymenlaakson, Etelä-Karjalan ja Etelä-Savon käräjäoikeuksien tutkintavankeuteen määrätyt naistutkintavangit sijoitetaan Pyhäselän vankilaan. Muutoksen perusteena on eduskunnan apulaisoikeusasiamiehen Kuopion vankilassa tekemä tarkastus (4988/3/15), jossa on kiinnitetty huomiota naisvankiosaston ongelmiin.

Rikosseuraamuslaitoksen keskushallintoyksikkö ehdottaa myös, ettei Hämeenlinnan vankila enää toimisi miehille tarkoitettuna tutkintavankilana, vaan miestutkintavangit sijoitettaisiin pääsääntöisesti Kylmäkosken vankilaan. Ehdotus perustuu siihen, että Rikosseuraamuslaitoksessa on käynnistetty pelkästään naisvangeille tarkoitetun uuden vankilan eli Hämeenlinnan vankilan hankesuunnittelu. Tavoitteena on kehittää Hämeenlinnan vankilaa muun muassa henkilöstömäärän ja toimintojen osalta jo kohti tulevaa uutta vankilaa.

Asetuksen valmisteluvaiheet

Asetusehdotus on valmisteltu oikeusministeriössä Rikosseuraamuslaitoksen keskushallintoyksikön esitykseen perustuen. Asetusluonnos on tarkastettu oikeusministeriön lainvalmisteluosaston laintarkastusyksikössä.

Asiasta on pyydetty lausunto sisäministeriöltä, Poliisihallitukselta, Rikosseuraamuslaitoksen keskushallintoyksiköltä, täytäntöönpanoyksiköltä, Länsi-Suomen rikosseuraamusalueelta ja Itä- ja Pohjois-Suomen rikosseuraamusalueelta.

 Lausuntonsa antoivat …. Lausunnoissa….

Voimaantulo

Asetuksen ehdotetaan tulevan voimaan 1 päivänä syyskuuta 2017. Asetuksella kumottaisiin tutkintavankilana toimivista vankiloista 13 päivänä joulukuuta 2011 annettu oikeusministeriön asetus.